Broj: 711-I-501-M-56/23-02-24

Zagreb, 13. ožujka 2023.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Aleksandre Jozić-Ileković, kao predsjednice Povjerenstva, te Nike Nodilo Lakoš, Igora Lukača, Ines Pavlačić i Ane Poljak, kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev obveznice Ivanke Stričević, glavne ravnateljice Nacionalne i sveučilišne knjižnice u Zagrebu**,za davanjem mišljenja Povjerenstva,na 1. sjednici održanoj dana 13. ožujka 2023.g. donosi sljedeće

**MIŠLJENJE**

**Ukazuje se obveznici Ivanki Stričević, glavnoj ravnateljici Nacionalne i sveučilišne knjižnice u Zagrebu, da ne smije uz plaću za obnašanje navedene dužnosti, sukladno članku 7. točki d) ZSSI-a, primiti jubilarnu nagradu, budući da se navedena nagrada smatra dodatnom naknadom za obnašanje dužnosti.**

 Obrazloženje

Zahtjev za mišljenjem podnijela je obveznica Ivanka Stričević, glavna ravnateljica Nacionalne i sveučilišne knjižnice u Zagrebu. U Povjerenstvu je zahtjev zaprimljen 27. veljače 2023. pod poslovnim brojem 711-U-3241-M-56/23-01-1, povodom kojeg se vodi predmet broj M-56/23.

Člankom 3. stavkom 2. ZSSI-a propisano je da se odredbe toga zakona primjenjuju i na druge obnašatelje dužnosti koje imenuje ili potvrđuje Hrvatski sabor, imenuje Vlada Republike Hrvatske ili Predsjednik Republike Hrvatske, osim osoba koje imenuje Predsjednik Republike Hrvatske u skladu s odredbama zakona kojim se uređuje služba u Oružanim snagama Republike Hrvatske.

Uvidom u Rješenje Vlade Republike Hrvatske KLASA:UP/I-080-02/19-01/38, URBROJ: 5030-15/28-19-03 od 28. studenog 2019. godine utvrđeno je kako je Ivanka Stričević imenovana glavnom ravnateljicom Nacionalne i sveučilišne knjižnice u Zagrebu s danom 01. veljače 2020. godine. Slijedom navedenog, Ivanka Stričević, kao obnašateljica dužnosti koju je imenovala Vlada Republike Hrvatske, dužna je postupati sukladno odredbama ZSSI-a.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznica je u zahtjevu postavila upit smije li primiti jubilarnu nagradu za petnaestogodišnji rad.

Člankom 5. stavkom 1. točkom 2. ZSSI-a propisano je da je plaća obveznika svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 7. točkom d) ZSSI-a propisano je da je obveznicima zabranjeno primiti dodatnu naknadu za poslove obnašanja javnih dužnosti.

U konkretnom slučaju jubilarna naknada predstavljala bi dodatnu naknadu za obnašanje dužnosti, jer se radi o drugoj naknadi uz plaću za obnašanje javne dužnosti koja ujedno ne predstavlja naknadu stvarnih troškova.

Naime, Visoki upravni sud Republike Hrvatske u presudi, poslovni broj: Usž-4335/19-3 od 14. listopada 2021., tumači da se prigodne nagrade do propisanog iznosa, božićnica i regres za godišnji odmor ne smatraju plaćom dužnosnika u smislu odredbe članka 4. stavka 1. tada važećeg Zakona o sprječavanju sukoba interesa („Narodne novine“, broj 26/11„ 12/12., 126/12., 48/13., 57/15. i 98/19., u daljnjem tekstu: ZSSI/l1), već primitci dodatnih naknada za poslove obnašanja javnih dužnosti. Nadalje, iz obrazloženja navedene presude također proizlazi da je „obnašateljica dužnosti koju imenuje Vlada Republike Hrvatske obvezna postupati po odredbama ZSSI-a, odnosno činjenica da je tužiteljica zaključila ugovor o radu ne isključuje i ne može isključivati primjenu odredbi ZSSI-a i to posebno imajući u vidu odredbu članka 7.d. Zakona.“

Dana 31. siječnja 2022. godine Povjerenstvo je donijelo Smjernicu broj 711-I-134-R-34/22-01-17 kojom je, u svrhu učinkovitog sprječavanja sukoba interesa, obrazložilo da odredbe novog ZSSI-a koji je stupio na snagu 25. prosinca 2021., na istovjetan način u članku 7. točki d) zabranjuju primanje dodatnih naknada kako je to bilo propisano u članku 7. točki d) ZSSI/11-a, te da je plaća u članku 5. stavku 1. točki 2. ZSSI-a definirana na identičan način kao u članku 4. stavku 1. ZSSI/l1-a, a obrazloženje iz navedene presude primjenjuje se u cijelosti na obveznike iz članka 3. ZSSI-a.

Citiranom Smjernicom je također propisano da obveznici navedeni u članku 3. Zakona, koji temeljem ugovora o radu ili drugog ugovora iz radnog odnosa obnašaju javnu dužnost, ne smiju pored plaće koju primaju za njezino obnašanje ostvarivati druge primitke, osim ako drugim zakonom nije drugačije propisano, kao što su isplate božićnice, regresa za godišnji odmor, dara za dijete i sl., jer se sve navedeno smatra drugim dodatkom za obnašanje javne dužnosti.

Stoga, glavna ravnateljica Nacionalne i sveučilišne knjižnice u Zagrebu koja prima plaću za obnašanje dužnosti, ne može uz plaću primati dodatne naknade kao što su: regres, božićnica, jubilarna nagrada, dar u prigodi dana Svetog Nikole i ostale neoporezive nagrade, jer bi isto predstavljalo primitak dodatne naknade za poslove obnašanja navedene javne dužnosti, što je obveznicima zabranjeno člankom 7. stavkom 1. točkom d) ZSSI-a.

Ukazuje se obveznici da bi mogla ostvarivati jubilarnu naknadu i druge dodatne naknade ako bi u ustanovi Nacionalna i sveučilišna knjižnica u Zagrebu temeljem aneksa ugovora obavljala druge poslove kao zaposlenik ustanove, jer tada iste ne bi bile primljene povodom obnašanja dužnosti ravnatelja ustanove.

Slijedom svega navedenog, Povjerenstvo je dalo očitovanje kao što je navedeno u izreci ovog akta.

 PREDSJEDNICA POVJERENSTVA

 Aleksandra Jozić-Ileković, dipl. iur.

Dostaviti:

1. Obveznica Ivanka Stričević, elektroničkom dostavom
2. Objava na internetskoj stranici Povjerenstva
3. Pismohrana